Արցախի նախագահի մամուլի քարտուղար Դավիթ Բաբայանը Tert.am-ի հետ զրույցում անդրադառնալով «Սասնա Ծռեր» կուսակցության Արցախի կազմակերպության հիմնադիր համագումարին՝ նկատեց, որ ամեն ինչ պետք է դիտարկել, նախ և առաջ, իրավական դաշտում: Ըստ Բաբայանի՝ Արցախի իշխանությունների քայլերը միայն բխելու են օրենքի շրջանակներում՝ առանց որևէ նախատրամադրվածություն ունենալու: «Ցանկացած քայլ, ցանկացած մտահղացում պետք է միանշանակ համապատասխանի օրենքներին: Իհարկե, ցանկացած մարդ իրավունք ունի քաղաքական ուժ հիմնելու, ժողովրդավարական երկիր է, բայց ամեն ինչ պետք է լինի բացառապես օրենքի սահմաններում, որևէ մեկը որևէ արտոնություն չի ունենա, որևէ մեկը չի կարող լինել յուրային և որևէ մեկը չի կարող լինել թշվառ, դա միանշակ է»,- ասաց Բաբայանը: